“O‘ZBEKTURIZM” MILLIY KOMPANIYASINI TAShKIL QILISh TO‘G‘RISIDA

O‘zbekistonda jahon me’yorlariga muvofiq keladigan sayyohlik tizimini vujudga keltirish, bu sohani boshqarishni takomillashtirish, uning iqtisodiy samaradorligini oshirish maqsadida, shuningdek sobiq Ittifoqqa bo‘ysunuvchi turistik korxonalar va muassasalar respublikaning huquqiy tasarrufiga o‘tganligi munosabati bilan:
 1. O‘zbekistonda Kasaba uyushmalari Federatsiyasi Kengashi turizm va ekskursiyalar Respublika Kengashining, “Sputnik” Xalqaro yoshlar turizmi Byurosining “Intur-Toj” qo‘shma korxonasining, respublika xo‘jalik hisobidagi “Sayyohintur” birlashmasining sobiq SSSR Davlat chet el turizmi komiteti korxonalarining shular negizida “O‘zbekturizm” Milliy kompaniyasini tashkil etish to‘g‘risidagi taklifi qabul qilinsin. 
 2. Quyidagilar “O‘zbekturizm” faoliyatining bosh vazifalari va yo‘nalishlari etib belgilansin:
 turizm sohasida respublikaning yagona siyosatini amalga oshirish;
 turizmning xo‘jalik tarmoqlari majmuini rivojlantirish; 
 turizmning barcha turlarini rivojlantirish uchun huquqiy, iqtisodiy va tashkiliy asoslarni hamda shart-sharoitlarni vujudga keltirish;
 turistik markazlaridan oqilona foydalanish, xorijiy sarmoyalarni jalb etish yo‘li bilan zamonaviy turistik komplekslarni barpo etish;
 ekskursiyalar uchun tarixiy me’morchilik inshootlarini ta’mirlash;
 yirik ajnabiy firmalar va kompaniyalar bilan birga qo‘shma turistik xizmatlar va korxonalarni tashkil etish;
 jahon bozorida talab qilinayotgan yangi turistik marshrutlar va xizmatlarning turlarini tatbiq qilish;
 turizm tarmoqlari uchun kadrlarni tayyorlash va qayta tayyorlash;
 O‘zbekiston hududida ish yurituvchi barcha mulkchilik shaklidagi korxonalar, muassasalar va tashkilotlarga turizm sohasida shug‘ullanish huquqini beradigan sertifikatlarni topshirish hamda ular faoliyatini nazorat qilish;
 tashqi iqtisodiy faoliyatni amalga oshirish;
 o‘zining ishlab chiqarish va tijorat tuzilmasini tashkil qilish;
 chet ellardagi o‘z vakolatxonalari va byurolari orqali respublikaning turizm sohasidagi g‘oyat katta imkoniyatlarini reklama qilish.
 3. “O‘zbekturizm” milliy kompaniyasi O‘zbekiston hududida turizm sohasidagi yagona siyosat ishlab chiqilib, amalga oshirilishini ta’minlaydigan muvofiqlashtiruvchi bosh organ deb hisoblansin.
 Vazirlar Mahkamasi 10 kun muddat ichida ushbu Farmonni ro‘yobga chiqarishga doir tashkiliy chora-tadbirlarini ko‘zda tutuvchi qaror qabul qilsin.